**Vejledende vedtægter for distriktsforeninger**

En distriktsforening er en selvstændig forening, som selv fastsætter sine vedtægter. Vedtægterne må ikke være i strid med Landsforeningens til enhver tid gældende vedtægter.

Disse vejledende vedtægter for distriktsforeninger er fastsat på Landsforeningens delegeretmøde den 30. maj 2015 og er vejledende for distriktsforeningens udformning af sine vedtægter.

I en række bestemmelser henvises til Landsforeningens vedtægter. Herved vil distriktsforeningen i mange tilfælde kunne undgå at skulle revidere egne vedtægter som konsekvens af ændringer af Landsforeningens vedtægter.

Distriktsforeninger i stifter med flere distriktsforeninger skal være opmærksomme på at formulere en bestemmelse om løsning af fælles opgaver for distriktsforeningerne inden for stiftet (§ 5 i denne vejledende vedtægt).

Det anbefales, at distriktsforeningen i hver valgperiode forholder sig til deres egne vedtægter og til de vejledende vedtægter for distriktsforeninger – særligt med henblik på distriktsforeningens mulige opgaver, jf. § 1.

**Vedtægt for [foreningens navn]**

**Foreningens navn og formål**

**§ 1**

[Foreningens navn] er en forening af menighedsråd, som sikrer medlemmerne mulighed for indflydelse på Landsforeningen af Menighedsråd. Foreningens virksomhed foregår i overensstemmelse med de til enhver tid gældende vedtægter for Landsforeningen af Menighedsråd.

*Distriktsforeningen forbinder menighedsrådene med Landsforeningen gennem medlemsdemokratiet. Medlemmerne af distriktsforeningen udgør et geografisk område – en valgkreds, og der vælges repræsentanter (delegerede) fra dette område på distriktsforeningens årlige generalforsamling. Disse delegerede får indflydelse på medlemsdemokratiet og repræsenterer medlemmerne i distriktsforeningen på Landsforeningens årsmøde/delegeretmøde.*

Distriktsforeningen varetager menighedsrådenes interesser, fremmer deres indbyrdes samarbejde og tilbyder ydelser efter lokale behov. Dette kan ske ved at

* repræsentere menighedsrådene og varetage deres interesser over for lokale og regionale kirkelige myndigheder
* indbyde til møder om kirkepolitiske emner
* tage initiativer til fremme af samarbejdet mellem menighedsrådene, herunder netværk mellem formænd, kontaktpersoner, kasserere m.fl.
* indbyde til møder og arrangementer til fremme af fællesskabet mellem menighedsrådene
* tage initiativer til løsning af fælles opgaver
* udbyde kurser for menighedsrådsmedlemmer, herunder kurser tilbudt af Landsforeningen.

**Medlemskab**

**§ 2**

Som medlemmer optages menighedsråd i folkekirken i \_\_\_ provsti/stift.

Et menighedsråd, der er medlem af distriktsforeningen, er samtidig medlem af Landsforeningen og omvendt.

Medlemsvilkårene er de samme for distriktsforeningen som for Landsforeningen og fremgår af de til enhver tid gældende vedtægter for Landsforeningen af Menighedsråd.

**Indmeldelse og udmeldelse**

**§ 3**

Indmeldelse og udmeldelse sker i henhold til de til enhver tid gældende vedtægter for Landsforeningen.

**Fordeling af delegerede**

**§ 4**

Fordelingen af antal delegerede mellem distriktsforeningerne i et stift og imellem provstierne i en distriktsforening sker i henhold til bestemmelserne i de til enhver tid gældende vedtægter for Landsforeningen.

**Samarbejde mellem distriktsforeningerne i stiftet**

**§ 5**

I henhold til bestemmelserne i Landsforeningens vedtægter om distriktsforeninger har distriktsforeningerne i [navn] Stift vedtaget følgende enslydende bestemmelser for løsning af de fælles opgaver inden for stiftet:

Inden den 15. maj i året efter menighedsrådsvalg og valg af bestyrelser i distriktsforeningerne vælger distriktsforeningerne i stiftet en kontaktperson til Landsforeningen og en stedfortræder herfor. Valget finder sted på et møde for distriktsforeningernes bestyrelser, som indkaldes af den siddende kontaktperson i samarbejde med distriktsforeningernes bestyrelser.

Kontaktpersonen indkalder hvert år distriktsforeningernes bestyrelser til forårsmøde forud for Landsforeningens årsmøde.

Kontaktpersonen har desuden til opgave i samarbejde med distriktsforeningernes bestyrelser at indkalde og forberede relevante fællesmøder.

Fordelingen af antallet af delegerede mellem distriktsforeningerne i stiftet aftales på et møde for distriktsforeningernes bestyrelser.

Opstilling af kandidater til Landsforeningens bestyrelsesvalg (hvert fjerde år) kan koordineres på forårsmødet.

**Generalforsamling**

**§ 6**

Der holdes en årlig ordinær generalforsamling senest 12 uger før Landsforeningens delegeretmøde. Indkaldelse til generalforsamling sker skriftligt til medlemmerne med mindst 2 måneders varsel. Forslag, der ønskes behandlet på generalforsamlingen, skal indsendes senest 1 måned før mødet. Endelig dagsorden, beretning, regnskab samt indkomne forslag sendes til medlemmerne senest 14 dage før mødet.

Ethvert medlem af et menighedsråd, der er medlem af distriktsforeningen, kan deltage i foreningens generalforsamling med stemmeret.

Ekstraordinær generalforsamling indkaldes, når bestyrelsen eller mindst xx menighedsråd, som er medlem af foreningen, ønsker det. Bestyrelsen skal senest en måned efter modtagelsen af anmodningen indkalde hertil.

Indkaldelse til ekstraordinær generalforsamling sker på samme måde og med samme varsel som til en ordinær generalforsamling.

**Dagsorden for generalforsamlingen**

**§ 7**

Dagsorden for den ordinære generalforsamling skal som minimum indeholde følgende punkter:

1. Valg af dirigent

2. Forelæggelse af bestyrelsens beretning

3. Godkendelse af revideret regnskab

4. Drøftelse af foreningens opgaver i det kommende år

5. Drøftelse af budget og fastsættelse af medlemskontingent for det efterfølgende år

6. Valg af delegerede og stedfortrædere til Landsforeningens delegeretmøde

7. Indkomne forslag (der skal være formanden i hænde senest 1 måned før generalforsamlingen)

8. Eventuelt

På den første ordinære generalforsamling efter et ordinært menighedsrådsvalg skal dagsordenen desuden indeholde følgende punkter:

* Valg af bestyrelse
* Valg af ….. stedfortrædere til bestyrelsen
* Valg af ….. revisorer
* Valg af ….. revisorsuppleanter
* Opstilling af læge og gejstlige kandidat(er) til Landsforeningens bestyrelse i henhold til Landsforeningens til enhver tid gældende vedtægter.

Valget af delegerede og stedfortrædere sker på distriktsforeningens årlige generalforsamling og i henhold til Landsforeningens til enhver tid gældende vedtægter.

De øvrige valg gælder indtil første ordinære generalforsamling efter et ordinært menighedsrådsvalg.

Referat af generalforsamlingen underskrives af dirigenten og formanden og sendes til medlemmerne og til Landsforeningen af Menighedsråd.

**Bestyrelsen**

**§ 8**

Foreningen ledes af en bestyrelse bestående af \_\_\_ medlemmer, \_\_\_ lægfolk og \_\_\_ præster. Bestyrelsen vælges på den første ordinære generalforsamling efter hvert menighedsrådsvalg og fungerer indtil der er valgt en ny bestyrelse.

Bestyrelsen konstituerer sig med formand, næstformand, kasserer og sekretær. Konstitueringen gælder for funktionsperioden.

Bestyrelsen fastsætter sin egen forretningsorden.

Distriktsforeningen tegnes ved underskrift af formand og kasserer.

**Kontingent og regnskab**

**§ 9**

Menighedsrådene betaler til distriktsforeningen et årligt kontingent, som fastsættes af generalforsamlingen.

Opkrævningen af kontingent til distriktsforeningen og Landsforeningen sker i henhold til Landsforeningens til enhver tid gældende vedtægter.

Foreningens reviderede regnskab forelægges til godkendelse på den ordinære generalforsamling. Regnskabsåret er kalenderåret. Distriktsforeningen gør sit regnskab offentligt tilgængeligt.

**Vedtægtsændringer**

**§ 10**

Ændringer i disse vedtægter med undtagelse af § 13 om opløsning af distriktsforeningen kan med mindst to tredjedele af de afgivne gyldige stemmer vedtages på en generalforsamling, hvor forslaget er optaget på dagsordenen.

Hvis ændringen ikke opnår mindst to tredjedele af de afgivne gyldige stemmer, kan forslaget genfremsættes på næste års generalforsamling og her vedtages med almindeligt stemmeflertal.

**§ 11**

Vedtægterne samt efterfølgende ændringer heri sendes til Landsforeningens sekretariat, hvortil også alle valg, personskifter og konstitueringer i distriktsforeningens bestyrelse meddeles.

**Foreningssammenlægning**

**§ 12**

Distriktsforeningen kan lægge sig sammen med en eller flere distriktsforeninger inden for samme stift i henhold til bestemmelserne i Landsforeningens vedtægter.

**Foreningens opløsning**

**§ 13**

Opløsning af foreningen kan kun finde sted, hvis et dagsordensforslag herom vedtages med to tredjedele af de afgivne gyldige stemmer på to på hinanden følgende generalforsamlinger, der er indkaldt med mindst 14 dages mellemrum.

Inden opløsning finder sted, skal Landsforeningen af Menighedsråd orienteres, herunder om menighedsrådenes muligheder for optagelse i andre distriktsforeninger.

**§ 14**

Et dagsordensforslag om foreningens opløsning skal omfatte, hvilket kirkeligt formål foreningens eventuelle formue skal anvendes til.

Denne vedtægt er vedtaget på foreningens generalforsamling den............ og træder i kraft med omgående virkning.